b'\n_START_ARTICLE_\nLe Sage de Fontenay\n_START_PARAGRAPH_\nle Sage de Fontenay er en fransk adelssl\xc3\xa6gt, som forekommer i Picardiet i det 13. \xc3\xa5rhundrede. Den er en af de mange huguenotsl\xc3\xa6gter, som forlod Frankrig efter oph\xc3\xa6velsen af Nantes-ediktet._NEWLINE_Jacob le Sage til Villars (d\xc3\xb8d 1500), der under kongerne Ludvig XI og Charles VIII tjente i forskellige h\xc3\xb8jere embedsstillinger, er stamfader til de linjer af sl\xc3\xa6gten, der har udbredt sig i Frankrig, Schweiz, Holland og Danmark. Hans s\xc3\xb8nnes\xc3\xb8n, Philibert le Sage, havde 4 s\xc3\xb8nner, hvoraf den ene forblev i Frankrig, medens de 3 p\xc3\xa5 grund af religionsstridighederne udvandrede, Barthollomi til Schweiz, Benjamin til Holland og Antoine til Danmark._NEWLINE_Den til Danmark indvandrede linje \xe2\x80\x94 der, uvist med hvilken hjemmel, f\xc3\xb8rte navnet de Fontenay \xe2\x80\x94 f\xc3\xb8res tilbage til Abraham le Sage, der muligvis stammer fra en til Abb\xc3\xa9ville knyttet gren. Hans s\xc3\xb8n, Conseiller au Baillage i Autun Antoine le Sage (d\xc3\xb8d 1560) var oldefader til kaptajn i dansk tjeneste Antoine (le Sage) de Fontenay (d\xc3\xb8d 1700), der var fader til kommand\xc3\xb8r Benjamin le Sage de Fontenay (1695-1749) \xe2\x80\x94 af hvis b\xc3\xb8rn skal n\xc3\xa6vnes kammerherre, kaptajn Robert Antoine le Sage de Fontenay (1743-1783) og Maria Magdalene le Sage de Fontenay (1746-1820), der var gift med admiral J\xc3\xb8rgen Balthasar Winterfeldt (1732-1821) \xe2\x80\x94 og til admiral Gaspard Fr\xc3\xa9d\xc3\xa9ric le Sage de Fontenay (1693-1769). Denne var fader til br\xc3\xb8drene, admiral Carl Frederik (Charles Fr\xc3\xa9d\xc3\xa9ric) le Sage de Fontenay (1723-1799) og admiral Anthon Nicolaj (Antoine Nicolas) le Sage de Fontenay (1725-1787), der begge sammen med deres ovenn\xc3\xa6vnte f\xc3\xa6tter kaptajn Robert Antoine le Sage de Fontenay 1778 blev naturaliseret som dansk adel. Admiral C.F. le Sage de Fontenay var fader til kommand\xc3\xb8r Benjamin le Sage de Fontenay (1764-1823) og til justitsr\xc3\xa5d, digekondukt\xc3\xb8r Anthoni Nicolaj le Sage de Fontenay (1772-1846), hvis s\xc3\xb8n, dr.jur. Christian Otto Michael le Sage de Fontenay (1801-1879) var medlem af Overappellationsretten i Kiel, samt til kaptajnl\xc3\xb8jtnant, havnefoged Robert Antoine le Sage de Fontenay (1778-1857), hvis s\xc3\xb8n, preussisk overf\xc3\xb8rster Julius le Sage de Fontenay (1812-1881) var fader til kammerjunker, direkt\xc3\xb8r i Akts. J.H. Schultz Holger le Sage de Fontenay (1879-1948). Admiral Anthon le Sage de Fontenay var fader til kammerr\xc3\xa5d, konsumptionsinspekt\xc3\xb8r i Hiller\xc3\xb8d Gaspard Fr\xc3\xa9d\xc3\xa9ric le Sage de Fontenay (1766-1829), hvis s\xc3\xb8n konferensr\xc3\xa5d, departementschef i Finansministeriet Just Peter le Sage de Fontenay (1809-1902) var fader til l\xc3\xa6ge og professor Otto Ernst le Sage de Fontenay (1848-1910) og propriet\xc3\xa6r Frederik Edvard le Sage de Fontenay (1847-1911), der var fader til historiker og gesandt Frank le Sage de Fontenay (1880-1959)._NEWLINE_En anden s\xc3\xb8n af Anthoni Nicolaj le Sage de Fontenay var Pierre le Sage de Fontenay (1781-1857), hvis s\xc3\xb8n var justitiarius i K\xc3\xb8benhavns Kriminal- og Politiret, konferensr\xc3\xa5d Gustav Carl Peter Laurentius le Sage de Fontenay (1838-1914)._NEWLINE_Sl\xc3\xa6gten indekseres rettelig under "L" (fx i Danmarks Adels Aarbog), men findes ofte indekseret under "F" (fx i Kraks Bl\xc3\xa5 Bog).'